**OSEBNA PREDSTAVITEV ČLANA**

Pom. akad. dr. Damir Josipovič (rojen leta 1971 v Murski Soboti) je geograf in demograf. Diplomiral, magistriral in doktoriral je na Univerzi v Ljubljani. Med letoma 1999 in 2002 je bil zaposlen na Inštitutu za geografijo, v letih 2001 in 2002 se je izobraževal tudi v Španiji in Veliki Britaniji. Od leta 2002 do 2006 je bil zaposlen na Geografskem inštitutu Antona Melika ZRC SAZU, v letu 2006 pa v tržno-raziskovalni hiši Gfk Gral-ITEO. Od leta 2007 je zaposlen na Inštitutu za narodnostna vprašanja. Doslej je objavil 80 znanstvenih in strokovnih prispevkov ter sedem znanstvenih monografij, od tega dve kot edini avtor. Kot raziskovalca s področja socialne in politične geografije ter demografije ga še posebej zanimajo študiji meja, manjšin, etničnosti, rodnosti in migracij, narodno-gospodarskih vprašanj ter postsocializma. Je član mednarodnih raziskovalnih mrež, v Sloveniji pa Političnogeografskega društva Slovenije (PGDS) in Pomurske akademsko znanstvene unije (PAZU).